Sulík, Richard, podpredseda vlády a minister hospodárstva SR (2022-02-02):
Debata sa nejak rozširuje, ale rád by som... debata sa rozširuje, ale ja by som rád teda poznamenal pár vecí, lebo vy tu úplne priamo obviňujete, pán Suja, mojich nominantov, mojich osobných nominantov, za ktorými stojím, na ktorých som dokonca hrdý, že robia tú robotu, ktorú robia. Keď sa tu doťahujete s kolegom Žiakom, to robte, to je na vás dvoch, ale... a tam tiež si myslím, že niektoré veci teda ste hodne vedľa. Každopádne k tým nominantom, by som vás naozaj poprosil, opatrne. Tak Štátne hmotné rezervy, je tam Ján Rudolf a o týchto tatrovkách niečo viem, lebo sa mi tým chválil, že dal do dražby tatrovky za vyvolávaciu cenu 4-tisíc eur, a v dražbe vopred nevedel, kto to kúpi, sa predali za 16- až 18- jedna kus. Ja keď som videl tie haraburdy, tak som si povedal, že toto je dobrý biznis pre štát, a tak sa aj stalo. Takisto všetky ostatné konania, ktoré Ján Rudolf urobil, sú vysvetliteľné, doložiteľné, obhájiteľné a teraz dokonca minulý týždeň, neviem ktorá autorita, či Najvyšší kontrolný úrad, alebo prokuratúra dospeli, k záveru, že Ján Rudolf nepochybil pri nákupe testov. To bola taká jedna vec, ktorá sa s ním tiahla možno pol roka, a síce pri jedným z tých prvých nákupov testu ešte predtým, ako Igor Matovič to dal mne za úlohu, a čo tak zľudovatelo, že Sulík nekúpil testy, tak predtým ešte ich kupovali Štátne hmotné rezervy a tieto testy vyberala komisia zložená z expertov ministerstva zdravotníctva a ďalších. Ale čo je dôležité, ľudia z ministerstva zdravotníctva mali v tejto komisii väčšinu a druhá dôležitá vec je, že Ján Rudolf nebol členom tej komisie, ktorá tie testy vybrala. Experti z ministerstva zdravotníctva pod vedením vtedajšieho ministra Krajčího vybrali zlé testy, to je holý fakt a prokuratúra, zdá sa mi, prokuratúra, minulý týždeň skonštatovala, že Ján Rudolf je v tom nevinne a že postupoval presne v zmysle pravidiel. Toto je pre mňa veľmi dôležité, a preto by som vás ja chcel do budúcna poprosiť, dobre si overte veci, keď chcete niekoho z mojich nominantov obviňovať. Druhý takýto prípad je, že je, že ste spomínali šéfa Hlavného banského úradu. Neviem, ako ste ho nazvali. Dizajnér nábytku? Áno, je pravda, že predtým, ako sa stal Bohumír Zvrškovec predsedom Hlavného banského úradu, tak šéfoval, vlastnil a šéfoval firme, ktorá vyrába exkluzívne sedačky. Ja si myslím, keď sa niekto živí vlastnou prácou, tak to je, to nie je žiadna hanba, keď to robí v zmysle zákona, keď dodržuje všetky pravidlá a nejaké... a nerobí žiadne nekalé činnosti, tak takýmto ľuďom treba sa poďakovať, lebo zamestnáva ďalších možnože 50, za ktorých platí odvody a tak ďalej. No a teraz áno, on sa stal šéfom Hlavného banského úradu bez toho, aby mal vzdelanie geológa. Ja si myslím, to je prekliatie našej doby, že my si myslíme, že minister zdravotníctva musí byť lekár, že šéf Hlavného banského úradu musí byť geológ, že... ja neviem čo, minister školstva musí byť učiteľ. Títo všetci ľudia musia byť v prvom rade manažéri, lebo Sociálnu poisťovňu tiež asi by sme nedali riadiť, ja neviem komu, sociálnemu alebo napríklad úrad práce by sme tiež nedali riadiť asi nezamestnanému, no a... takému dlhodobo nezamestnanému, títo ľudia musia byť manažéri. Ani minister obrany nemusí byť nutne vojak, ale dôležité je, aby sa títo ľudia vedeli obklopiť tými ľuďmi, ktorí ovládajú tú problematiku a vedeli ich riadiť. Neviem, či vám hovorí niečo meno Tejbus, to je naslovovzatý odborník, ktorého po tom, čo pán Kukelčík ho z úradu vykopol, lebo si dovolil otvoriť ústa pri nejakej rozkrádačke, tak ktorého tento pán Zvrškovec stiahol späť, takisto si tam ponechal ďalšieho odborníka, meno vám môžem povedať na vyžiadanie, neviem teraz z hlavy, ale konzultujem to. Pán... niečo na V, ale neviem to teraz. Ale pravidelne konzultujem s mojimi nominantami, čo robia, aké majú prípady na stole, a môžem vám povedať, že robia tak, ako sa robiť maximálne dá. Nehovorím, že robia bezchybne. To sa, to sa nedá, chyby nerobí len ten, kto nerobí vôbec nič, ale ak sa vám podarí jedného dňa dostať do vlády, a nebodaj, pán Suja, vy by ste mali byť zodpovedný za nejaký úrad, tak akože budete hodne prekvapený. A ja si to pamätám, aj my keď sme boli v opozícii, taktiež sme sa veľakrát k tomu stavali, že svet gombička, jasné, ale budete vidieť, keď sa raz tak stane, keď tento národ vám zverí nejaký úrad do ruky, že koľkokrát musíte zvažovať a porovnávať za a proti, no a týmto som dospel k poslednému bodu. A síce tá ťažba zlatom, teda tá ťažba zlata, no ono to nie je také jednoduché preto, lebo u nás platia teda podnikateľské slobody, platia rôzne envirozákony, a kto skrátka všetky zákony dodrží, tak má právo podnikať, aj keď je to ťažba zlata, my sme teda spravili ako prvé to, že firma, ktorá tu podnikala v oblasti ťažby zlata, platila za vyťažený kilogram zlata do štátneho rozpočtu nejaké 4 eurá, to bol úplne evidentný podvod, toto sme zastavili a teraz táto tu druhá ťažba zlata, áno, ja som o tom vopred vedel, ma Zvrškovec informoval, predĺžili sme im lehotu a bolo to aj celkom relevantné, a to sme spravili preto, aby boli dané na stôl všetky argumenty, všetky, nemá zmysel, viete, to je lacné víťazstvo. No čo, tak neposlali. Kvôli 15 dňom a potom máme že mať nejaký spor na krku? Čiže sme si pekne povedali, jasné, my im dáme šancu, príležitosť, nech sa vyjadria, a keď naozaj to je v rozpore s platnými pravidlami, tak jednoducho to nebudeme robiť. No a teraz vám chcem prečítať jednu správu, ktorú som dostal práve teraz od Zvrškovca, lebo som sa ho pýtal na detaily, tak mi píše: „V Detve sa určite ťažiť nebude.“ Toto už berte ako záväzok a možnože ako povedzme týmto, touto informáciou, moja prosba na vás podporená touto informáciou, že nekopte do mojich nominantov. Keď máte niečo konkrétne, jasné, sem s tým, či už mi to napíšete do mailu, alebo mi to poviete na štyri oči, alebo kľudne aj verejne, áno, ja sa k tomu postavím, ale prosím vás, nemajte tieto paušálne obvinenia a myslím si, že je to pod úroveň Národnej rady. A dočítam vám to teraz: „Organizácia, ktorá sa tvári, že má nárok ťažiť, je už štvrtý právny nástupca pôvodnej organizácie, nemá vysporiadané vzťahy s účastníkmi konania a v najbližších rokoch zrejme ani šancu vzťahy vysporiadať.“ Ja teraz nebudem čítať všetko, preto, lebo neviem, do akej miery sú toto interné informácie, ale tam je ešte spojená jedna vec, že oni si nárokujú na obrovské peniaze, že im bola zmarená investícia. A preto aj toto bol dôvod, že sme si Zvrškovcom povedali, nechajme im, aby sa pekne vyjadrili, 15 dní to nespasí, ale nebudem predsa ja zodpovedný za to, že dokáže zo štáty... zo štátu vysúdiť nejaké milióny eur. Toľkoto z mojej strany, teda ďakujem vám pekne za pozornosť.